Dunkin’ Donuts laat GPI-syfers bloei | Netwerk24
Fidji ook Blitsbokke se tier
Suid-Afrika se sewesspan moes met die 10de plek by die Hamilton-sewestoernooi tevrede wees nadat Fidji hom ook Sondag bloedneus geslaan het.
Aussie onttroon Impey Doer Onder
Die Suid-Afrikaanse fietsryer Daryl Impey se oorheersing die afgelope twee jaar van die Tour Down Under is Sondag deur ’n Australiër beëindig.
Dunkin’ Donuts laat GPI-syfers bloei
Deur Hanlie Stadler 13 Maart 2019 08:44
Die probleme by Dunkin’ Donuts en Baskin-Robbins het Grand Parade Investments (GPI) laat bloei in die ses maande tot einde Desember.
Versierde oliebolle by Dunkin’ Donuts-tak in N1 City-winkelsentrum in Goodwood. Die oliebol-winkels is einde Februarie gelikwideer.
Die groep, wat ook die meesterlisensie vir Burger King in Suid-Afrika hou, het Woensdagoggend in ’n Sens-verklaring die skaal van die krisis aangedui. Sy verdienste per aandeel vir die eerste helfte van sy boekjaar gaan met tussen 372% en 392% tuimel vergeleke met dieselfde halfjaar van 2017.
GPI het intussen besluit om Dunkin’ Donuts en Baskin-Robbins te likwideer en die laaste oliebol- en roomyswinkels het einde Februarie hul deure gesluit.
As die syfers aangepas word om net te fokus op ondernemings wat voortgesit word, lyk die syfers darem positief, met ’n verwagte styging van tussen 10,4% en 30,4% in die verdienste per aandeel.
Die groep se wesensverdienste per aandeel, wat nie die impak van die waardevermindering van Dunkin’ Donuts en Baskin-Robbins insluit nie, het wel in die halfjaar gestyg. Die styging gaan êrens tussen 7,2% en 27,2% beloop.
GPI maak op 18 Maart sy halfjaarsyfers bekend. Maatskappye moet aandui as hul wins met meer as 20% gaan styg of daal sodra hulle bewus word daarvan.
GPI is die afgelope ruk konstant in die nuus omdat ’n groep batebestuurders wat nagenoeg 12% van die groep namens hul kliënte besit, kommer uitgespreek het oor die besluite wat die groep neem.
Daar was ook vrae oor korporatiewe beheer en die onafhanklikheid van die direksie, waarvan die meeste direkteure al dekades lank dien. Pogings om van dié direkteure uit te stem, het op ’n spesiale aandeelhouersvergadering in Desember misluk, maar twee nuwe nie-uitvoerende direkteure is wel tot die direksie verkies: Mark Bowman, ’n vorige topbestuurder by die bierreus SABMiller, en Ronel van Dijk, vorige finansiële hoof van die restaurantgroep Spur Corporation.
GPI is ’n swartbemagtigingsfirma was sy tande in die dobbelbedryf geslyp het.
Ondanks die polemiek het GPI se aandeelprys in Desember sy hoogste vlak in ’n jaar van R3,69 behaal. Dit het Dinsdag op R2,65 gesluit.
Meer oor: Dunkin' Donuts | Burger King | Grand Parade Investments | Gpi | Baskin-Robbins | Restaurante | Dobbelbedryf | Kitskos | Dobbel
Dunkin’ Donuts se laaste deur sluit op dié dag
GPI wil oopmaak oor vergoeding
GPI-direkteure oorleef verkiesing
Burger King al weer baasloos in SA